b"\n_START_ARTICLE_\nDryas recent\n_START_PARAGRAPH_\nL'estadial del Dryas recent, que rep el nom de la flor alpina Dryas octopetala, fou un breu (1.300 \xc2\xb1 70 anys de durada) per\xc3\xadode que succe\xc3\xad l'interestadial B\xc3\xb6lling/Aller\xc3\xb8d a finals del Plistoc\xc3\xa8, entre fa uns 12.700 i 11.500 mil anys. El Dryas recent precedeix el preboreal de l'Holoc\xc3\xa8 inferior._NEWLINE_El Dryas recent tamb\xc3\xa9 \xc3\xa9s un per\xc3\xadode clim\xc3\xa0tic Blytt-Sernander detectat a partir de capes en torbes del nord d'Europa. Se'l data fa uns 12.900-11.500 anys. L'estadial del Dryas antic havia precedit l'Aller\xc3\xb8d aproximadament mil anys abans del Dryas recent: dur\xc3\xa0 tres-cents anys._NEWLINE_Hi ha indicis d'un impacte d'asteroide fa 12.900 anys a Am\xc3\xa8rica del Nord que, segons una hip\xc3\xb2tesi recent, podria haver iniciat el refredament del Dryas recent.\n_START_SECTION_\nCanvi clim\xc3\xa0tic abrupte\n_START_PARAGRAPH_\nEl Dryas recent signific\xc3\xa0 un r\xc3\xa0pid retorn a condicions glacials a les latituds m\xc3\xa9s altes de l'hemisferi nord entre fa 12.900 i 11.500 anys. Aix\xc3\xb2 contrasta amb l'escalfament del desgla\xc3\xa7 que tingu\xc3\xa9 lloc a l'interestadial anterior. Aquestes transicions duraren aproximadament una d\xc3\xa8cada. Informacions obtingudes d'is\xc3\xb2tops t\xc3\xa8rmicament fraccionats de nitrogen i arg\xc3\xb3 provinents de nuclis de gla\xc3\xa7 de Groenl\xc3\xa0ndia indiquen que el cim de Groenl\xc3\xa0ndia era uns 15\xc2\xa0\xc2\xb0C m\xc3\xa9s fred que en l'actualitat. Des d'aleshores, no hi ha hagut cap per\xc3\xadode de canvi clim\xc3\xa0tic abrupte tan gran, est\xc3\xa8s o r\xc3\xa0pid.\n_START_SECTION_\nCauses\n_START_PARAGRAPH_\nLa teoria m\xc3\xa9s estesa mant\xc3\xa9 que el Dryas recent fou causat per una reducci\xc3\xb3 significant o aturada total de la circulaci\xc3\xb3 termohalina de l'Atl\xc3\xa0ntic nord, a causa d'un flux sobtat d'aigua dol\xc3\xa7a del llac Agassiz i del desgla\xc3\xa7 d'Am\xc3\xa8rica del Nord. El clima global s'hauria quedat atrapat en aquest estat fins que la glaciaci\xc3\xb3 atur\xc3\xa0 el flux d'aigua dol\xc3\xa7a. Aquesta teoria no explica per qu\xc3\xa8 Am\xc3\xa8rica del Sud es refred\xc3\xa0 abans._NEWLINE_Les edats glacials anteriors, probablement, no tingueren esdeveniments semblants al Dryas recent, cosa que suggereix que, sigui quin sigui el mecanisme que el provoc\xc3\xa0, t\xc3\xa9 un component d'atzar._NEWLINE_S'especula que el Dryas recent podria haver estat causat o accelerat per l'impacte del Dryas recent."